Diari Oficial de la Generalitat Valenciana


Sumari del DOGV 5000, del 06-05-2005 (2005/4705)

ORDE de 21 d'abril de 2005, de la Conselleria de Cultura, Educació i Esport, per la qual es convoquen subvencions a les universitats de la Comunitat Valenciana per al desenvolupament de la investigació en ciències de l'esport durant l'any 2005.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5000

Data del DOGV
:   06-05-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/4705


Data del document
:   21-04-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * investigació científica
    * suport econòmic
    * universitat
    * esport
    * ajuda pública

ORDE de 21 d'abril de 2005, de la Conselleria de Cultura, Educació i Esport, per la qual es convoquen subvencions a les universitats de la Comunitat Valenciana per al desenvolupament de la investigació en ciències de l'esport durant l'any 2005. [2005/X4705]
  
La Llei 4/1993, de 20 de desembre, de la Generalitat, de l'Esport de la Comunitat Valenciana, en l'article 3 apartat l) establix com una de les línies generals d'actuació de la Generalitat Valenciana el suport a la investigació esportiva i al desenvolupament de les ciències aplicades a l'esport.
  
L'esmentada Llei de l'Esport de la Comunitat Valenciana establix en l'article 13, que la Generalitat Valenciana fomentarà la col·laboració amb les universitats de la Comunitat Valenciana amb vista a promoure, impulsar i coordinar la investigació científica i el desenvolupament tecnològic en l'esport.
  
D'altra banda, l'esmentada Llei de l'Esport establix en l'article 52, que correspondrà a l'administració esportiva i educativa de la Generalitat vetlar perquè l'ensenyament físic i esportiu als centres escolars es convertisca en una verdadera formació física i esportiva encaminada a l'educació integral de la persona.
  
Amb el propòsit de difondre entre tots els col·lectius implicats en l'activitat fisicoesportiva en edat escolar la importància d'este objectiu final d'educació integral i sent conscients que l'esport dirigit als més jóvens és una de les principals ferramentes que té la societat actual per a transmetre els seus valors, la Conselleria de Cultura, Educació i Esport, a través de la Secretaria Autonòmica d'Esport, centra el tema d'investigació de la present convocatòria en l'educació en valors a través de l'esport.
  
Per tot això que s'ha exposat, i fent ús de les competències en matèria d'esport assignades pel Decret 8/2004, de 3 de setembre (DOGV número 4.358 de 06.09.2004), del president de la Generalitat Valenciana a la Conselleria de Cultura, Educació i Esport, i d'acord amb el que establixen l'article 35 de la Llei 5/1983, de 30 de desembre, de Govern Valencià, i el text refós de la Llei d'Hisenda Pública de la Generalitat Valenciana aprovat per Decret Legislatiu de 26 de juny de 1991, del Consell de la Generalitat Valenciana i en la Llei 38/2003, de 17 de novembre, General de Subvencions,
  
ORDENE
  
Primer
  
Convocar i regular el procediment per a la concessió d'una ajuda per al desenvolupament d'un treball d'investigació en ciències de l'esport durant l'any 2005, per un import global màxim de 6.000 euros a càrrec de l'aplicació pressupostària 52.04.67.023,10, línia T5913000 dels Pressupostos de la Generalitat Valenciana per a 2005.
  
Segon
  
Aprovar les bases per què es regirà la present convocatòria i que es recullen en els annexos I i II de la present orde.
  
DISPOSICIONS FINALS
  
Primera
  
Es delega en el secretari autonòmic d'Esport la facultat de concedir o denegar esta convocatòria, i se l'autoritza perquè dicte les resolucions i instruccions necessàries per al desplegament i l'execució de l'esmentada orde.
  
Segona
  
La present orde produirà efectes l'endemà de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició, excepte les administracions públiques, o bé cabrà plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el conseller de Cultura, Educació i Esport en el termini d'un mes a comptar de l'endemà de la publicació.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.
  
València, 21 d'abril de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Bases per què es regula la concessió d'una ajuda per al desenvolupament d'un treball d'investigació en ciències de l'esport durant l'any 2005
  
1. Objecte
  
L'objecte de la present orde és la concessió d'una ajuda per al desenvolupament d'un treball d'investigació en ciències de l'esport durant l'any 2005.
  
2. Beneficiaris
  
Podran ser beneficiaris de l'ajuda que es convoca en la present orde agrupacions de persones físiques que integren un grup d'investigació en una universitat de la Comunitat Valenciana.
  
3. Objecte i aplicació de l'ajuda
  
3.1. La subvenció podrà destinar-se a cobrir les despeses generades per un grup d'investigació d'una o diverses universitats de la Comunitat Valenciana en l'exercici 2005, per la realització de projectes, estudis i informes de suport científic i tecnològic en l'àmbit de l'activitat física i de l'esport.
  
3.2. Les despeses a què es podrà destinar l'ajuda seran:
  
- Contractació d'un becari (mínim el 50% de l'ajuda).
  
- Despeses de direcció, gestió, adquisició de material fungible i altres degudament justificats.
  
4. Requisits
  
4.1.Podran sol·licitar les ajudes les universitats de la Comunitat Valenciana que programen el desenvolupament d'un treball d'investigació en ciències de l'esport en qual participe un grup d'investigació en què els seus components siguen membres d'un departament directament vinculat amb una o diverses de les ciències de l'esport objecte del treball d'investigació.
  
4.2. A l'efecte d'esta orde s'entén per grup d'investigació el constituït per un mínim de quatre investigadors que acrediten una coherència i una trajectòria compartida a través de publicacions, de la participació en projectes comuns i de les activitats conjuntes de transferència i de difusió de coneixements i resultats a la societat. Almenys dos dels seus membres han de tindre la condició de doctor i dedicació completa a l'entitat sol·licitant.
  
4.3. A més dels requisits establits en els punts anteriors, els sol·licitants hauran d'acreditar que complixen amb els requisits per a obtindre la condició de beneficiari establits en l'article 13.2 i 13.3 de la Llei 38/2003, de 17 de novembre, General de Subvencions, en la forma prevista en l'article 13.7 de l'esmentada llei.
  
5. Import global màxim i línia de subvenció que la finança
  
5.1. L'import global màxim de l'ajuda a què es referix la present convocatòria serà de 6.000 euros a càrrec de l'aplicació pressupostària 54.57.80.314,10, línia T5913000 dels pressupostos de la Generalitat Valenciana per a 2005.
  
5.2. La subvenció en cap cas podrà ser de tal quantia que, aïlladament o en concurrència amb altres subvencions, ingressos o recursos d'altres ens públics o privats, supere el cost de l'activitat a desenvolupar pel beneficiari.
  
6. Sol·licituds i documentació
  
6.1. Les sol·licituds es realitzaran per mitjà d'una instància dirigida al conseller de Cultura, Educació i Esport segons el model normalitzat que figura com a annex II a la present orde i que es trobarà a disposició dels interessats en les seccions d'Esports de les direccions territorials de Cultura, Educació i Esport.
  
6.2. L'imprés normalitzat de sol·licitud, degudament omplit, haurà d'anar subscrit per l'investigador responsable del grup, amb el vistiplau del cap del departament i del vicerector d'investigació a què estiga adscrit el responsable del grup. La sol·licitud anirà acompanyada de la informació i documentació següent:
  
6.2.1. Dades del departament i composició del grup d'investigació: relació dels membres del grup d'investigació en què conste nom, cognoms, NIF, titulació, professió, entitat per a la qual treballa, hores de dedicació al projecte, telèfon, adreça de correu electrònic i firma de conformitat.
  
6.2.2. Currículum de l'investigador responsable i currículum conjunt del grup.
  
6.2.3. Projecte del treball d'investigació en què s'especifiquen objectius que es perseguixen, memòria de les activitats a desenvolupar en 2005, l'adscripció de tasques i altres dades que puguen ser d'utilitat per a la comprensió del projecte.
  
6.2.4. Pressupost de l'activitat, ingressos i despeses totals, incloent-hi totes les ajudes concedides i/o sol·licitades, així com les aportacions tècniques i materials que realitza cada una; caldrà concretar, en qualsevol cas, el concepte a què es destina la subvenció sol·licitada i l'orde de prioritat de les despeses.
  
6.2.5. Fitxa de manteniment de tercers (dades bancàries), segons el que establix l'Orde de la Conselleria d'Economia, Hisenda i Ocupació, de 15 de febrer de 2005 (DOGV de 4 de març de 2005), per mitjà de l'imprés normalitzat que es podrà retirar en les seccions d'esports de les direccions territorials de Cultura, Educació i Esport.
  
6.2.6. Declaració responsable atorgada davant de la Secretaria Autonòmica d'Esport de no estar sotmesos en les prohibicions per a obtindre la condició de beneficiaris, assenyalades en els articles 13.2 i 13.3 de la Llei 38/2003, de 17 de novembre, General de Subvencions i documentació acreditativa de trobar-se al corrent de les seues obligacions tributàries i davant de la Seguretat Social, per mitjà d'un certificat referit al moment de finalització del termini de presentació de les sol·licituds, en la forma establida en l'Orde de 30 de maig de 1996, de la Conselleria d'Economia, Hisenda i Ocupació (DOGV número 2.775 de 21-06-96). Excepte els casos exonerats per l'article 3 de l'orde esmentada, entre d'altres, subvencions lliurades a favor d'entitats locals o totes aquelles que en conjunt no superen la quantia de 1.803,04 euros per concepte i any.
  
6.2.7. No serà necessària la presentació de la documentació requerida en els anteriors apartats 6.2.5 i 6.2.6, quan ja s'hagen presentat en original, dins del mateix exercici econòmic, davant de la Secretaria Autonòmica d'Esport, en compliment de la mateixa convocatòria de subvencions o semblant, en este cas s'haurà d'indicar en quina convocatòria de sol·licitud d'ajudes ha sigut presentada la mencionada documentació, i presentar fotocòpies d'estes.
  
6.2.8. La Secretaria Autonòmica d'Esport podrà demanar qualsevol altra documentació que considere necessària per al millor coneixement i comprensió de l'aplicació de la subvenció.
  
6.3. Les sol·licituds, es presentaran en el Registre General de la Conselleria de Cultura, Educació i Esport, en el Registre Auxiliar de la Secretaria Autonòmica d'Esport, o en els registres de les direccions territorials de Cultura, Educació i Esport, les seccions d'Esports d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6.4. El termini de presentació serà de 30 dies a partir del dia següent de la publicació de la present convocatòria en el Diari Oficial de la Generalitat Valenciana.
  
6.5. L'admissió a tràmit d'una sol·licitud de subvenció no generarà cap compromís de concessió d'esta.
  
6.6. Quan la sol·licitud no reunisca els requisits o falte algun document complementari dels que en cada cas s'exigisquen, els interessats seran requerits perquè resolguen tot això en el termini de deu dies, amb indicació que, si no ho fan així, es considerarà que han desistit de la seua petició, amb resolució prèvia dictada pel secretari autonòmic d'Esport.
  
7. Valoració i selecció
  
7.1. La valoració de les sol·licituds s'efectuarà atenent els criteris següents:
  
7.1.1. El currículum de l'investigador responsable del grup es valorarà fins a un màxim de 10 punts.
  
7.1.2. El currículum del grup, valorant en este apartat el perfil dels components del grup, la composició, estructura i coherència d'este i la seua experiència conjunta en altres projectes i activitats, es valorarà fins a un màxim de 20 punts.
  
7.1.3. L'objecte del treball d'investigació i la seua afinitat amb les ciències de l'esport, així com l'interés i l'aplicació de les conclusions per a l'esport a la Comunitat Valenciana, valorant de manera prioritària aquells treballs que aborden el tema de l'educació en valors a través de l'esport, es valorarà fins a un màxim de 40 punts.
  
7.1.4. La coherència del projecte de treball, la qualitat de la investigació, l'equilibri pressupostari i la possibilitat d'execució es valorarà fins a un màxim de 30 punts.
  
7.2. Comissió d'avaluació
  
Per a l'estudi i valoració de les sol·licituds presentades es constituirà una comissió tècnica d'avaluació formada per cinc membres: el cap del Servici de Promoció i Formació Esportiva que actuarà com a president, un tècnic del Servici de Promoció i Formació Esportiva que actuarà com a secretari i tres tècnics de les direccions territorials de Cultura, Educació i Esport o del Servici de Promoció i Formació Esportiva designats pel secretari autonòmic d'Esport. La comissió tècnica d'avaluació podrà assessorar-se d'experts i professionals, en cas de considerar-ho convenient.
  
7.3. Selecció del projecte i resolució del procediment
  
7.3.1. La comissió tècnica d'avaluació emetrà un informe en què es concrete el resultat de l'avaluació efectuada. Actuarà com a òrgan instructor el Servici de Promoció i Formació Esportiva, que elevarà la proposta de selecció del projecte i la concessió o denegació de la subvenció al secretari autonòmic d'Esport que resoldrà, per delegació del conseller de Cultura, Educació i Esport, en el termini màxim de tres mesos des de la publicació de la present orde. No obstant això, les sol·licituds sobre les quals no recaiga una resolució expressa en el termini de tres mesos de la publicació de la present orde, es consideraran denegades.
  
7.3.2. La Secretaria Autonòmica d'Esport notificarà als interessats, en el termini establit en la base anterior, la resolució de concessió o denegació de les sol·licituds presentades, i s'exposaran també públicament als taulers d'anuncis de les seccions d'esports de les direccions territorials de Cultura, Educació i Esport d'Alacant, Castelló i València.
  
8. Obligacions dels beneficiaris
  
8.1. Mantindre's en la situació que legitima la seua concessió.
  
8.2. Acreditar el compliment dels requisits i condicions que determinen la concessió o gaudi de l'ajuda.
  
8.3. Sotmetre's a les actuacions de comprovació a efectuar per la Conselleria de Cultura, Educació i Esport, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que li siga requerida en l'exercici de les actuacions anteriors.
  
8.4. Comunicar a la Conselleria de Cultura, Educació i Esport l'obtenció d'altres subvencions, ajudes, ingressos o recursos que financen les activitats subvencionades.
  
8.5. Incloure convenientment, en el material que es remeta o elabore amb motiu de la realització de l'activitat la col·laboració de la Generalitat Valenciana, segons model que haurà de sol·licitar-se en la Secretaria Autonòmica d'Esport.
  
8.6. Desenvolupar el treball d'investigació per al qual s'haja concedit la subvenció mantenint les condicions d'este, i sol·licitant autorització de qualsevol modificació en estes que en funció de les circumstàncies hagen d'adoptar-se.
  
8.7. Acreditar, amb anterioritat a dictar-se la proposta de resolució, que es troba al corrent en el compliment de les seues obligacions tributàries i davant de la Seguretat Social, sense perjuí del que establix la disposició addicional díhuit de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
8.8. Disposar de llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com de tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.
  
8.9. Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.
  
8.10. Serà procedent el reintegrament dels fons percebuts en els supòsits previstos en l'article 37 de la Llei General de Subvencions.
  
8.11. L'incompliment de les anteriors obligacions donarà lloc a l'exigència de les responsabilitats o sancions que corresponguen, d'acord amb la legislació vigent (Llei General de Subvencions) i de manera especial amb el que disposa el títol VI del text refós de la Llei d'Hisenda Pública de la Generalitat Valenciana.
  
9. Modificació de la resolució de concessió
  
9.1. L'import de la subvenció concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.
  
9.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent d'aportacions atorgades per altres administracions o ens públics o privats podrà donar lloc a la modificació de la resolució de la concessió.
  
10. Responsabilitats
  
La Generalitat Valenciana no assumix cap responsabilitat sobre possibles danys i perjuís en què puguen incórrer els beneficiaris de l'ajuda o membres del seu equip durant la realització del projecte subvencionat, en la seu en què es desenvolupe o respecte a tercers.
  
11. Procediment de pagament, termini i forma de justificació
  
11.1. El pagament es realitzarà d'una sola vegada quan s'haja justificat, degudament, l'activitat objecte de subvenció. Són despeses subvencionables aquelles que de manera indubtable responguen a la naturalesa de l'activitat subvencionada i s'hagen realitzat entre l'1 de gener de 2005 i el termini establit en la base 11.2 de la present convocatòria.
  
11.2. Les justificacions hauran de presentar-se en el termini de 6 mesos a partir de la seua adjudicació i, en tot cas, abans del 30 d'octubre de 2005, llevat que es prorrogue este termini per la resolució de concessió de subvencions.
  
11.3. Per al cobrament de la subvenció, els beneficiaris hauran de presentar la documentació següent:
  
Certificat que reculla el resum de despeses.
  
Certificat de despeses que hagen sigut efectivament pagades amb anterioritat a la finalització del període de justificació i compte justificatiu, segons el model que figura com a annex III d'esta orde, acreditatiu de la deguda aplicació de l'import de la subvenció a les activitats per a les quals va sol·licitar l'ajuda econòmica, acompanyat dels documents que abonen les despeses efectuades, en original i còpia (factures o qualsevol altre document de valor probatori equivalent amb validesa en el tràfic jurídic mercantil o amb eficàcia administrativa, així com factures electròniques, sempre que es complisquen els requisits exigits per a la seua acceptació en l'àmbit tributari). Una vegada comprovats els documents, es tornaran a les entitats els originals per a la seua custòdia. Els justificants del compte justificatiu hauran de complir els requisits formals legalment establits.
  
Memòria científica de l'abast dels objectius proposats en la sol·licitud firmada per l'investigador responsable del grup i amb el vistiplau del cap del departament i del vicerector d'investigació.
  
11.4. No es podran aplicar als fons procedents de la subvenció les depeses ocasionades per:
  
Adquisició d'immobilitzat.
  
Adquisició de béns destinats a la venda.
  
Aportacions a sistemes complementaris de pensions.
  
Multes i recàrrecs per pròrroga o constrenyiment imposat per qualsevol administració pública.
  
Els bitllets emesos i no utilitzats.
  
Despeses extres d'hotel.
  
Indemnitzacions per raó de servici que superen les quanties màximes establides per la Generalitat Valenciana per al seu personal.
  
Despeses sumptuàries.
  
Despeses socials (primes per assegurança de vida, etc.) excepte la quota a la Seguretat Social i la resta de cotitzacions socials.
  
Indemnitzacions per acomiadament.
  
Bestretes reintegrables.
  
Despeses d'altres exercicis (les ocasionades en anys diferents al de l'aplicació de la subvenció).
  
11.5. Respecte de l'Impost sobre el Valor Afegit (IVA), caldrà ajustar-se a allò que s'ha disposat a continuació:
  
Si l'entitat beneficiària només realitza operacions declarades exemptes per l'Agència Tributària, es podrà justificar íntegrament a càrrec de la subvenció concedida, l'IVA suportat.
  
Si l'entitat beneficiària realitza operacions no declarades exemptes per l'Agència Tributària, només podrà justificar a càrrec de la subvenció concedida, l'IVA suportat no deduïble per aplicació del percentatge de prorrata que se li aplique.
  
12. Reintegrament de les subvencions
  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Obtenció de la subvenció falsejant les condicions requerides per a això o ocultant aquelles que ho hagueren impedit.
  
b) Incompliment total o parcial de l'objectiu, de l'activitat, del projecte o la no- adopció del comportament que fonamenten la concessió de la subvenció.
  
c) Incompliment de l'obligació de justificació o la justificació insuficient, en els termes establits en l'article 30 de la Llei General de Subvencions.
  
d) Incompliment de l'obligació d'adoptar les mesures de difusió contingudes en la base 8.5 del present annex.
  
e) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei General de Subvencions i la resta de supòsits previstos en l'apartat e) de l'article 37.1 de la Llei General de Subvencions.
  
f) Incompliment de les condicions imposades per l'administració a les entitats col·laboradores i beneficiaris en els supòsits previstos en l'apartat f) i g) de l'article 37.1 de la Llei General de Subvencions.
  
g) L'adopció, en virtut del que establixen els articles 87 a 89 del Tractat de la Unió Europea, d'una decisió de la qual es derive una necessitat de reintegrament.
  
h) Igualment, en el supòsit previst en la base 5.2, serà procedent el reintegrament de l'excés obtingut sobre el cost de l'activitat exercida, així com l'exigència de l'interés de demora corresponent.
  
13. Base final
  
En tot el que no es preveu en esta orde, els beneficiaris se sotmetran al que establix la Llei General de Subvencions, la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici de què es tracte.